SKRIFTLIG FORESPØRGSEL E-0354/03

af Anne Jensen (ELDR) til Kommissionen

(12. februar 2003)

Om: Fremtidige initiativer fra Kommissionen

Kan Kommissionen oplyse, hvilke konkrete planer den ligger inde med på det sociale område, herunder hvad den planlægger at iværksætte på baggrund af den forstærkede sociale dialog på EU-plan? Kan Kommissionen endvidere oplyse, hvilke fremtidige foranstaltninger der påtænkes truffet vedrørende bl.a. forordning (EØF) nr.1408/71(1)?

Hvilke initiativer påtænker Kommissionen i de kommende år i relation til EF-traktatens art. 42 samt i relation til EF-traktatens:

- art. 137, stk. 1, led 1-5,

- art. 137, stk. 2,

- art. 137, stk. 3, led 1-5,

- art. 137, stk. 4-6?

(1) EFT L 149 af 5.7.1971, s. 2.

Svar afgivet på Kommissionens vegne af Anna Diamantopoulou

(20. marts 2003)

Kommissionens specifikke planer på det sociale område er, i overensstemmelse med de kompetenceområder, der er fastlagt i EF-traktatens artikel 137, anført i den social- og arbejdsmarkedspolitiske dagsorden(1), som dækker tidsrummet 2000-2005. Kommissionen vedtog den tredje resultattavle om gennemførelsen af den social- og arbejdsmarkedspolitiske dagsorden den 6. februar 2002. Dagsordenen underkastes en midtvejsevaluering i 2003. I evalueringen gøres status over det, man allerede har opnået, ligesom den giver mulighed for at fastlægge prioriterede områder for aktioner i de kommende år og herunder også vedrørende de artikler i EF-traktaten, som det ærede medlem nævner. Kommissionen afholder en konference på højt niveau den 19.-20. marts 2003 i Bruxelles med henblik på en struktureret debat om de politikspørgsmål, der skal tages op og uddybes i anden fase af den social- og arbejdsmarkedspolitiske dagsorden. Formålet med midtvejsevalueringskonferencen er at skabe en EU-dækkende platform for alle relevante aktører, der her offentligt kan tilkendegive deres mening om evalueringen af den social- og arbejdsmarkedspolitiske dagsorden: regeringer, Europa-Parlamentet, arbejdsmarkedsparterne, regionale og lokale myndigheder, ikke-statslige organisationer, sociale organisationer, interessegrupper, Det Europæiske Økonomiske og Sociale Udvalg, Regionsudvalget, beskæftigelsesudvalget, Udvalget for Social Beskyttelse, fagforeninger, eksperter og analytikere, internationale organisationer osv. Midtvejsevalueringen vil afsluttende indgå i en meddelelse, som Kommissionen fremlægger i maj/juni 2003.

I Kommissionens hvidbog om nye styreformer i EU (2001) fremhæver man den sociale dialogs afgørende og enestående betydning i forbindelse med demokratiske styreformer i EU.

Den 26. juni 2002 fremlagde Kommissionen et forslag til Rådets afgørelse om et socialt trepartstopmøde om vækst og beskæftigelse. Det vil give arbejdsmarkedsparterne mulighed for i fællesskab at bidrage til de forskellige elementer i strategien, og man vil kunne udnytte resultaterne af de drøftelser, der er ført i forbindelse med den makroøkonomiske dialog, dialogen om beskæftigelse og dialogen om social beskyttelse.

På topmødet om den sociale dialog i Genval den 28. november 2002 vedtog arbejdsmarkedsparterne et fælles flerårigt arbejdsprogram for tidsrummet 2003-2005. Arbejdsprogrammet indebærer en uafhængig social dialog mellem to parter. Arbejdsprogrammet er centreret omkring tre emner, nemlig beskæftigelse, mobilitet og udvidelsen.

Kommissionen planlægger i foråret 2003 at fremlægge et forslag til forskellige ændringer af Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet(2). Dette forslag vil omfatte tekniske ændringer med henblik på at tage spørgsmål op, som er en følge af ændringer i den nationale lovgivning eller er en reaktion på Domstolens domme.

Kommissionen planlægger endvidere i løbet at 2003 at fremlægge et forslag i forbindelse med det europæiske sygesikringskort om at harmonisere retten til lægehjælp for personer, der midlertidigt opholder sig i en anden medlemsstat end den, hvor de er forsikret.

I 2004 agter Kommissionen at fremlægge et forslag til en gennemførelsesforordning, når drøftelserne i Rådet og Europa-Parlamentet af forslaget til en forenkling og modernisering af forordning (EØF) nr. 1408/71 er afsluttet.

(1) KOM(2000) 379 endelig udg.

(2) EFT L 149 af 5.7.1971.